b'\n_START_ARTICLE_\nKraljevska obitelj\n_START_PARAGRAPH_\nKraljevska obitelj je pro\xc5\xa1irena obitelj monarha. Op\xc4\x87enito, poglavar kraljevske obitelji je kralj ili kraljica. Termin "carska obitelj" odgovaraju\xc4\x87e opisuje pro\xc5\xa1irenu obitelj cara ili carice, dok termini "vojvodska obitelj", "velikovojvodska obitelj" ili "principatska obitelj" su odgovaraju\xc4\x87i kada se govori o ro\xc4\x91acima vladaju\xc4\x87eg vojvode, velikog vojvode ili princa. U nekim krugovima smatra se odgovaraju\xc4\x87im kada se o pro\xc5\xa1irenim rodbinskim vezama preminulog monarha i njegovih ili njezinih potomaka govori kao o kraljevskoj obitelji._NEWLINE_Kraljevska obitelj obi\xc4\x8dno uklju\xc4\x8duje suprugu vladaju\xc4\x87eg monarha, \xc5\xbeivu\xc4\x87e supruge preminulog monarha, djecu, unuke, bra\xc4\x87u, sestre i ro\xc4\x91ake vladaju\xc4\x87eg monarha, kao i njihovih supruga. U nekim slu\xc4\x8dajevima, pripadnost kraljevskoj obitelji mo\xc5\xbee se pro\xc5\xa1iriti na praunuke i udaljenije monarhove potomke. U odre\xc4\x91enim monarhijama gdje je dobrovoljna abdikacija pravilo, poput Nizozemske, kraljevska obitelj mo\xc5\xbee tako\xc4\x91er uklju\xc4\x8divati jednog ili vi\xc5\xa1e biv\xc5\xa1ih moarha. Me\xc4\x91utim, postoji razlika izme\xc4\x91u osoba kraljevske krvi i onih koji su \xc5\xbeenidbom postali dio kraljevske obitelji. U odre\xc4\x91enim prilikama, primjerice u Kanadi, kraljevska obitelj je definirana osobom koja dr\xc5\xbei naslov Viso\xc4\x8danstvo (Majesty) i Kraljevska Visost (Royal Highness). U ve\xc4\x87ini sustava, samo osobe u prvoj kategoriji su dinasti, to jest, potencijalni nasljednici prijestolja (osim ako je \xc4\x8dlan potonje kategorije tako\xc4\x91er u liniji za prijestolje po svom vlastitom pravu, \xc5\xa1to je \xc4\x8desta pojava u kraljevskim obiteljima koje se \xc4\x8desto me\xc4\x91usobno \xc5\xbeene). Ovo se pravilo ne uzima uvijek u obzir, budu\xc4\x87i da se neke monarhije vode principom jure uxoris._NEWLINE_\xc5\xa0tovi\xc5\xa1e, odre\xc4\x91eni monarhovi ro\xc4\x91aci (po krvi ili \xc5\xbeenidbi) posjeduju posebne privilegije te su \xc4\x8desto predmet odre\xc4\x91enih statuta, konvencija ili posebnog obi\xc4\x8dajnog prava. Precizne funkcije kraljevske obitelji mogu ovisiti o dr\xc5\xbeavnom poretku, pa se one razlikuju u apsolutnim monarhijama, ustavnim monarhijama i onima izme\xc4\x91u ovih dviju. U odre\xc4\x91enim apsolutnim monarhijama, primjerice Saudijska Arabija i Kuvajt, ili u politi\xc4\x8dkim sustavima gdje monarh zapravo provodi izvr\xc5\xa1nu vlast, primjerice Jordan, nije neuobi\xc4\x8dajeno za \xc4\x8dlanove kraljevske obitelji da dr\xc5\xbee va\xc5\xbena vladina mjesta ili vojna zapovjedni\xc5\xa1tva. U ve\xc4\x87ini ustavnih monarhija, ipak, \xc4\x8dlanovi kraljevske obitelji provode odre\xc4\x91ene javne, socijalne ili ceremonijalne funkcije, ali se uzdr\xc5\xbeavaju od bilo kakvog uplitanja u izbornu politiku ili stvarno vo\xc4\x91enje zemlje._NEWLINE_Poseban sastav kraljevskih obitelji razlikuje se od zemlje do zemlje, kao \xc5\xa1to se razlikuju titule i kraljevsko i plemi\xc4\x87ko oslovljavanje koje posjeduju \xc4\x8dlanovi obitelji. Sastav kraljevske obitelji mo\xc5\xbee se regulirati statutom kojeg donosi zakonodavna vlast (npr. u \xc5\xa0panjolskoj, Nizozemskoj i Japanu od 1947.), suverenovom prerogativom ili obi\xc4\x8dajnopravnom tradicijom (npr. u Ujedinjenom Kraljevstvu), ili zakonom privatne ku\xc4\x87e (npr. u Lihten\xc5\xa1tajnu, biv\xc5\xa1im vladaju\xc4\x87im ku\xc4\x87ama Bavarske, Pruske, Hanovera itd.). Javni statuti, ustavni propisi ili konvencije mogu regulirati \xc5\xbeenidbe, imena i osobne titule \xc4\x8dlanova kraljevske obitelji. \xc4\x8clanovi kraljevske obitelji mogu ili ne moraju nositi prezime ili dinasti\xc4\x8dko ime (vidi Kraljevska ku\xc4\x87a)._NEWLINE_U ustavnoj monarhiji kada monarh umre uvijek postoji vrlo specifi\xc4\x8dan red sukcesije koji pokazuje to\xc4\x8dan redoslijed \xc4\x8dlanova obitelji u liniji za prijestolje._NEWLINE_U nekim slu\xc4\x8dajevima, poznate obitelji koje nisu upletene u monarhije ali su jo\xc5\xa1 uvijek utjecajne u vlasti neslu\xc5\xbebeno se tako\xc4\x91er ozna\xc4\x8davaju "kraljevskim obiteljima". Najbolji takav primjer je obitelj Kennedy u SAD-u i potomci klanova Gurjara-Pratiharas ili "Rajputi" u Indiji. Vidi Gujjar._NEWLINE_Neke kraljevske obitelji su izgubile svoju "kraljevnost" dru\xc5\xa1tvenim promjenama tijekom dugog vremenskog razdoblja. Ova sudbina zadesila je obitelj Nair u Kerali, Indija, nakon dolaska Namboodiri Brahmina u 12. stolje\xc4\x87u koji su polagali kastinsku nadmo\xc4\x87 nad Nairskim kraljevima._NEWLINE_Nedavno su mnoge kraljevske obitelji postale sve ja\xc4\x8de pritisnute medijima zbog javnih tro\xc5\xa1kova koje uzrokuju dr\xc5\xbeavnom prora\xc4\x8dunu. To je posebice izra\xc5\xbeeno kod onih kraljevskih obitelji koje se percipiraju negativno (primjerice slu\xc4\x8daj s britanskom kraljevskom obitelji; vi\xc5\xa1e\xc5\xbeenidbene afere, i/ili odbijanje javnog \xc5\xbealovanja zbog smrti Dijane, princeze od Walesa).'